1. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน) มีความมุ่งมั่นที่จะเป็นผู้นำในธุรกิจ บริการ
น้ำมันอากาศยาน ในภูมิภาคเอเชียตะวันออกเฉียงใต้ (ASEAN)
โดยการให้บริการตามมาตรฐานสากล ด้วยความมุ่งมั่นจากพนักงานที่มีคุณภาพและเทคโนโลยีที่ทันสมัย
เพื่อตอบสนองความพึงพอใจของลูกค้า และ ผู้มีส่วนได้ส่วนเสียสูงสุด และ
ด้วยลักษณะการประกอบธุรกิจการให้บริการจัดเก็บน้ำมันที่คลังน้ำมันแก่บริษัท น้ำมัน และ
ให้บริการเติมน้ำมันอากาศยานแก่สายการบิน จึงทำให้บริษัทฯ
มีความเสี่ยงที่มีผลกระทบต่อการดำเนินงานของบริษัทฯ ดังนี้

1.  ความเสี่ยงทางธุรกิจ

1.1 ความเสี่ยงในกรณีที่ท่าอากาศยานสุวรรณภูมิอาจเปิดดำเนินการล่าช้า

เพื่อเตรียมความพร้อมในการดำเนินการให้บริการเติมน้ำมันอากาศยาน ทันทีที่ท่าอากาศยาน
สุวรรณภูมิเปิดดำเนินการในวันที่ 29 กันยายน 2548 ตามนโยบายรัฐบาล บริษัทฯ
ได้ลงทุนดำเนินการในระบบ ให้บริการน้ำมันอากาศยานอย่างครบวงจร โดยดำเนินการลงทุนใน 4
โครงการ ดังนี้

1.  โครงการระบบส่งน้ำมันเชื้อเพลิงอากาศยานผ่านท่อแบบ Hydrant โดยบริษัทฯ ถือหุ้นในบริษัท
    ไทยเชื้อเพลิงการบิน จำกัด (Thai Aviation Refuelling Co.,ltd.- TARCO)
    ในสัดส่วนร้อยละ 90 ทำให้บริษัทฯมีอำนาจในการกำหนดนโยบายทางธุรกิจของ TARCO
    ซึ่งถือเป็นกลยุทธ์ทางธุรกิจที่สำคัญยิ่ง
    อันจะนำไปสู่การประสานทางธุรกิจให้บริการเติมน้ำมันเชื้อเพลิงอากาศยานที่สุวรรณภูมิมีความมั่นคงยิ่งขึ้น
    เนื่องจาก TARCO เป็นผู้ให้บริการระบบท่อส่งน้ำมันอากาศยานทางท่อแบบ Hydrant
    แต่เพียงรายเดียวที่ท่าอากาศยานสุวรรณภูมิ
    เป็นการสร้างความมั่นคงทางรายได้ในธุรกิจที่ไม่มีคู่แข่งขัน ซึ่งเป็นผลดีต่อราคาหุ้นของบริษัทฯ
    ในตลาดหลักทรัพย์ ในแง่ของการสร้างความมั่นใจแก่นักลงทุนทั่วไปต่อสถานะ
    และความมั่นคงในการดำเนินธุรกิจของบริษัทฯในอนาคต แต่ผลกระทบคือ
    บริษัทฯมีภาระผูกพันเป็นผู้ค้ำประกันวงเงินกู้ของ TARCO ต่อธนาคาร กรุงเทพ จำกัด
    (มหาชน) ทั้งนี้ TARCO มีระยะปลอดหนี้ (Grace period)
    โดยมีกำหนดชำระคืนเงินต้นงวดแรกวันที่ 31 มีนาคม 2550
    ภายหลังการเปิดใช้ท่าอากาศยานสุวรรณภูมิ

2.  โครงการระบบคลังน้ำมันเชื้อเพลิงอากาศยาน (Main Deport) บริษัทฯ
    เป็นผู้ลงทุนเพียงรายเดียว ในวงเงินประมาณ 2,315 ล้านบาท โดยมี บมจ.
    ช.การช่างเป็นผู้รับเหมาก่อสร้างคลังน้ำมันเชื้อเพลิงที่ท่าอากาศยานสุวรรณภูมิ ทั้งนี้บริษัทฯ
    ได้ทำสัญญาเงินกู้กับ ธนาคาร กรุงเทพจำกัด (มหาชน) ในวงเงิน 1,700 ล้านบาท
    โดยมีกำหนดชำระคืนเงินต้นงวดแรกในเดือน มีนาคม 2550
    ภายหลังจากที่ท่าอากาศยานสุวรรณภูมิเปิดดำเนินการ

3.  โครงการการให้บริการเติมน้ำมันเชื้อเพลิงอากาศยาน (Intoplane Services) บริษัทฯ
    ลงทุนในวงเงินประมาณ 400 ล้านบาท โดยมี บมจ.
    ช.การช่างเป็นผู้รับเหมาก่อสร้างระบบการให้บริการเติมน้ำมันเชื้อเพลิงอากาศยานทั้งนี้บริษัทฯ
    ได้ทำสัญญาเงินกู้กับ ธนาคาร กรุงเทพจำกัด (มหาชน) ในวงเงิน 300 ล้านบาท และ
    เป็นสัญญาเดียวกันกับ โครงการระบบคลังน้ำมันเชื้อเพลิงอากาศยาน
    จึงมีกำหนดชำระคืนเงินต้นงวดแรกในเดือนมีนาคม 2550 เช่นเดียวกัน

4.  โครงการระบบท่อขนส่งน้ำมันเชื้อเพลิงอากาศยานเส้นทางมักกะสันไปยังท่าอากาศยานสุวรรณภูมิ
    โดยบริษัทฯ ถือหุ้นในบริษัท เจพี – วัน แอสเซ็ท ในสัดส่วนร้อยละ 50 ในวงเงิน 300
    ล้านบาท (ณ สิ้นธันวาคม 2547 บริษัทฯ ยังชำระไม่เต็มจำนวนโดยชำระในสัดส่วนร้อยละ 60
    ของวงเงิน 300 ล้านบาท) ทั้งนี้ บริษัทฯ ชำระค่าหุ้นโดยใช้เงินทุนหมุนเวียนของบริษัทฯ

ในกรณีที่ท่าอากาศยานสุวรรณภูมิเปิดดำเนินการล่าช้า
บริษัทฯจะมีความเสี่ยงในเรื่องของการรับภาระดอกเบี้ยจ่าย และ
จ่ายคืนเงินต้นตามสัญญาเงินกู้ที่ใช้ลงทุนในโครงการข้างต้น อย่างไรก็ตามรัฐบาลมีความ
มุ่งมั่นให้ท่าอากาศยานสุวรรณภูมิเปิดดำเนินการตามกำหนด
โดยในกรณีที่ท่าอากาศยานสุวรรณภูมิเปิดดำเนินการล่าช้าจะล่าช้าไม่เกิน 6 เดือน ซึ่งบริษัทฯ
สามารถรับภาระค่าใช้จ่ายดอกเบี้ยดังกล่าวได้เนื่องจากบริษัทฯ
ยังมีรายได้จากการให้บริการที่ท่าอากาศยานกรุงเทพแต่เพียงผู้เดียว

1.  ความเสี่ยงจากจำนวนเที่ยวบินที่ท่าอากาศยานกรุงเทพลดลงภายหลังจากการเปิดใช้ท่าอากาศยานสุวรรณภูมิ

คณะกรรมการของบริษัท ท่าอากาศยานไทย จำกัด (มหาชน) ได้จัดทำแผนการใช้ประโยชน์ที่
ท่าอากาศยานกรุงเทพ ภายหลังจากท่าอากาศยานสุวรรณภูมิเปิดดำเนินการและนำเสนอแผนดังกล่าว
เพื่อ ขออนุมัติจากคณะรัฐมนตรี โดยแผนดังกล่าวรวมถึงการใช้ประโยชน์จากท่าอากาศยานกรุงเทพ
สำหรับเที่ยวบิน เหมาลำ (Charter Flight) และเที่ยวบินพิเศษต่าง ๆ
ทั้งนี้เมื่อพิจารณาถึงการลงทุนขยายลานจอดเพื่อเพิ่ม ขีดความสามารถในการให้บริการ ของ บริษัท
ท่าอากาศยานไทย จำกัด (มหาชน) ที่เพิ่งดำเนินการเสร็จสิ้นไปเมื่อปี2546 นั้น
หากมีการหยุดใช้ท่าอากาศยานกรุงเทพสำหรับทุกเที่ยวบินโดยสิ้นเชิง ก็อาจจะไม่คุ้มค่ากับ
เงินลงทุนในโครงการที่ บริษัท ท่าอากาศยานไทย จำกัด (มหาชน) ได้ลงทุนไป จึงมีความเห็นว่า
มีความเป็นไปได้มากที่รัฐบาลจะมีนโยบายส่งเสริม ให้ใช้ท่าอากาศยานกรุงเทพ
สำหรับเที่ยวบินเหมาลำ (Charter Flight) และเที่ยวบินพิเศษต่าง ๆ ตามที่ บริษัท
ท่าอากาศยานไทย จำกัด (มหาชน) เสนอไป

อย่างไรก็ตาม บริษัทฯ มีนโยบายที่จะลดขนาดธุรกิจที่ท่าอากาศยานกรุงเทพ
ให้เหมาะสมกับสัดส่วนจำนวนเที่ยวบินที่ลดลงเพื่อลดต้นทุนการให้บริการ และ
จะพิจารณาปรับเพิ่มอัตราค่าบริการที่ท่าอากาศยานกรุงเทพ เพื่อให้บริษัทฯ
มีรายได้ในระดับที่เหมาะสมและสามารถดำเนินธุรกิจการให้บริการน้ำมันอากาศยานที่ท่าอากาศยานกรุงเทพต่อไป

1.3 ความเสี่ยงจากการลงทุนเพื่อขยายธุรกิจไปสู่ท่าอากาศยานภูมิภาค

บริษัทฯมีนโยบายขยายธุรกิจการให้บริการน้ำมันอากาศยานไปยังท่าอากาศยานภูมิภาค
เพื่อขยายฐานรายได้ และ เพิ่มศักยภาพในการแข่งขันให้มีความแข็งแกร่งยิ่งขึ้น
ทั้งนี้บริษัทฯได้ดำเนินการให้บริการน้ำมันอากาศยานที่ท่าอากาศยาน สมุยตั้งแต่ปี2542 และ
สุโขทัยตั้งแต่ปี 2543
โดยมีแผนที่จะมุ่งขยายธุรกิจไปสู่ท่าอากาศยานที่มีเที่ยวบินหนาแน่นและมีศักยภาพในการเจริญเติบโต
เช่น ท่าอากาศยานเชียงใหม่ ซึ่งรัฐบาลมีนโยบายที่จะพัฒนาให้เป็นศูนย์กลางการบินในภาคเหนือ

อย่างไรก็ตาม หากบริษัทฯมีการขยายธุรกิจอย่างต่อเนื่องในอนาคต
บริษัทฯอาจมีความเสี่ยงในแง่ของการขาดแคลนทรัพยากรบุคคลที่มีความชำนาญและความสามารถ
ทำหน้าที่ดูแลรับผิดชอบกิจการตลอดจนควบคุมพนักงานเติมน้ำมันเชื้อเพลิงอากาศยานในการให้บริการได้ตรงตามเป้าหมายของบริษัทฯ
ทั้งนี้ บริษัทฯได้ดำเนินการควบคุมความเสี่ยง
โดยการกำหนดแผนพัฒนาบุคลากรเพื่อเตรียมความพร้อมอยู่ในแผนกลยุทธ์ของบริษัทฯ แล้ว

2. ความเสี่ยงจากการดำเนินงาน

2.1 ความเสี่ยงจากจำนวนเที่ยวบินที่ลดลงอันเนื่องมาจากปัจจัยภายนอก

2.1.1 การระบาดของโรคและภัยพิบัติในภูมิภาคเอเชีย

ในรอบปี 2547 ประเทศไทยได้เกิดโรคไข้หวัดนกระบาดในช่วงกลางปี และ ในวันที่ 26 ธันวาคม
2547 ภาคใต้ของประเทศไทยได้ประสบภัยพิบัติคลื่นยักษ์สึนามิ
ทำให้นักท่องเที่ยวทั้งชาวไทยและต่างชาติ บาดเจ็บและเสียชีวิตจำนวนมาก
ซึ่งมีผลกระทบต่ออุตสาหกรรมท่องเที่ยวโดยตรง ทำให้จำนวนนักท่องเที่ยวลดลงไปบ้าง
แต่จำนวนเที่ยวบินยังคงปกติจึงยังไม่มีผลกระทบต่อปริมาณการเติมน้ำมันอากาศยานของบริษัทฯ

อย่างไรก็ตาม ผู้บริหารของบริษัทฯ มีความเชื่อมั่นว่า รัฐบาลไทยให้ความสำคัญเรื่องอุตสาหกรรม
ท่องเที่ยวของประเทศไทยเป็นอันดับต้นๆ โดยดำเนินการควบคุมโรคระบาดอย่างเข้มงวด และ
เร่งพัฒนา ปรับปรุงสถานที่ ท่องเที่ยวในภาคใต้ให้กลับมาเป็นที่นิยมของชาวต่างชาติได้ภายใน 1 ปี
หรือ ในกรณีที่จำนวนเที่ยวบินลดลงอย่างมีนัยสำคัญ บริษัทฯ
ก็มีนโยบายเพื่อควบคุมความเสี่ยงโดยดำเนินการตามมาตรการควบคุมค่าใช้จ่ายอย่างเข้มงวด
จนกว่าจะกลับสู่ภาวะปกติได้

2.1.2 การแข่งขันที่สูงขึ้นของท่าอากาศยานในภูมิภาคเอเชียตะวันออกเฉียงใต้

ภาวะการแข่งขันของท่าอากาศยานในภูมิภาคเอเชียตะวันออกเฉียงใต้ในปัจจุบัน มีความรุนแรงมาก
แต่ละท่าอากาศยานมุ่งเน้นการตลาดด้านบริการเพื่อดึงดูดให้สายการบินมาใช้บริการ
ด้วยการอำนวยความสะดวกในด้านการติดต่อและเป็นสนามบินที่ทันสมัย ซึ่งคู่แข่งที่สำคัญคือ
ท่าอากาศยานเช็คหลับก๊อกในประเทศฮ่องกง ท่าอากาศยานชางงีในประเทศสิงคโปร์ และ
ท่าอากาศยานเซปังในประเทศมาเลเซีย เป็นต้น

เนื่องจากต้นทุนส่วนใหญ่ของสายการบินคิดเป็นประมาณร้อยละ 83 ของค่าใช้จ่ายต่อเที่ยวบินทั้งหมด
เช่น ค่าธรรมเนียมการลงจอด (Landing Fee) ค่าเช่าอุปกรณ์อำนวยความสะดวกต่าง ๆ
และประมาณร้อยละ 17 ของค่าใช้จ่ายต่อเที่ยวบินทั้งหมดเป็นค่าธรรมเนียมการใช้บริการอื่น ๆ
เช่นค่าน้ำมันอากาศยานและค่าบริการเติมน้ำมันอากาศยาน เป็นต้น
ปริมาณของสายการบินที่มาใช้บริการที่ท่าอากาศยานกรุงเทพ หรือ
ท่าอากาศยานสุวรรณภูมิจึงขึ้นอยู่กับความมีศักยภาพด้านการตลาด ของ บริษัท ท่าอากาศยานไทย
จำกัด (มหาชน) และเป็นปัจจัยเสี่ยงภายนอกที่บริษัทฯไม่อาจควบคุมได้
แต่มีผลกระทบต่อการดำเนินงานของบริษัทฯ

อย่างไรก็ตาม บริษัทฯได้ดำเนินการวิเคราะห์ และ
ประมาณการจำนวนเที่ยวบินที่จะมาใช้บริการที่ท่าอากาศยานกรุงเทพ หรือ
ท่าอากาศยานสุวรรณภูมิและดำเนินการลงทุนในสัดส่วนที่เหมาะสมต่อสภาพการขยายธุรกิจของท่าอากาศยานดังกล่าว

2.2 ความเสี่ยงจากการที่ปริมาณน้ำมันสำรองอาจไม่เพียงพอต่อการให้บริการ

ปัจจุบัน บริษัทขนส่งน้ำมันทางท่อ จำกัด และ บริษัท ท่อส่งปิโตรเลียมไทย จำกัด
ดำเนินการรับน้ำมันอากาศยานจากโรงกลั่นน้ำมันและส่งผ่านทางท่อมาเก็บรักษาในถังบรรจุน้ำมันที่คลังน้ำมันบริษัทฯ
ตามปริมาณน้ำมันสำรองที่บริษัทฯกำหนดไว้โดยเฉลี่ย 3.5วัน โดยจะมีการติดต่อร่วมกัน ระหว่าง
บริษัทผู้ค้าน้ำมัน บริษัทฯ และบริษัทขนส่งน้ำมัน ผ่านข้อมูล online
แสดงปริมาณน้ำมันคงเหลือให้ทราบตลอด 24 ชั่วโมง

บริษัทฯมีความเสี่ยง
ในกรณีที่ท่อขนส่งน้ำมันชำรุดหรือเกิดเหตุร้ายแรงและไม่สามารถจัดส่งน้ำมันอากาศยานให้บริษัทฯได้
ทำให้ปริมาณน้ำมันสำรองไม่เพียงพอต่อการให้บริการแก่สายการบินที่ท่าอากาศยาน อย่างไรก็ตาม
การที่มีระบบขนส่งน้ำมัน 2 เส้นท่อจึงเป็นการลดความเสี่ยง ในกรณีที่
ท่อขนส่งน้ำมันท่อใดท่อหนึ่งชำรุด หรือ
เกิดเหตุการณ์ใดที่บริษัทขนส่งน้ำมันบริษัทหนึ่งไม่อาจให้บริการได้บริษัทฯยังได้รับบริการจากบริษัทขนส่งน้ำมันอีกบริษัทหนึ่งทดแทนกันได้

นอกจากนี้บริษัทฯ ยังมีคณะอนุกรรมการกิจการเชื้อเพลิง (Fuelling Operations
Committee)ที่ประกอบด้วยผู้บริหารของบริษัทฯ และ
ตัวแทนจากบริษัทน้ำมันที่มีประสบการณ์ด้านน้ำมันอากาศยาน
โดยมีการประชุมทุกไตรมาสเพื่อแลกเปลี่ยนความคิดเห็นและควบคุมความเสี่ยงจากการดำเนินงานภายใต้วัตถุประสงค์เพื่อให้การให้บริการน้ำมันอากาศยานมีประสิทธิภาพตามมาตรฐานสากล

2.3 ความเสี่ยงจากภัยอันตรายที่อาจเกิดขึ้นจากอัคคีภัยหรือก่อการร้าย

เนื่องจากการดำเนินงานของบริษัทฯ มีความเสี่ยงในการเกิดอันตรายต่าง ๆ
ซึ่งอาจมีผลกระทบต่อบริษัทฯ ได้เช่น การเกิดอัคคีภัย เนื่องจากบริษัทฯ
เป็นสถานที่จัดเก็บน้ำมันเชื้อเพลิงที่คลังน้ำมัน ซึ่งตั้งอยู่บริเวณใกล้ท่าอากาศยานกรุงเทพ
หรือยังอาจมีภัยอันตรายที่อาจจะเกิดขึ้นจากภัยการก่อการร้าย
ที่สามารถจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม และ
ทำให้การดำเนินงานของบริษัทฯ หยุดชะงักได้
ทำให้บริษัทฯตระหนักถึงความสำคัญของความสำคัญของความเสี่ยงเหล่านี้อย่างยิ่ง
จึงมีนโยบายอาชีวอนามัย ความปลอดภัย และ สภาพแวดล้อมในการทำงานอย่างชัดเจน
โดยมีคณะกรรมการฯ ทำงานรับผิดชอบควบคุมและตรวจสอบความปลอดภัย
เพื่อป้องกันและควบคุมความเสี่ยงซึ่งอาจเป็นสาเหตุทำให้เกิดเหตุการณ์ร้ายแรงข้างต้นได้
สำหรับระบบความปลอดภัยของบริษัทฯนั้น สามารถแบ่งออกได้เป็น 2 ระบบ คือ ระบบป้องกันอัคคีภัย
และ ระบบอุปกรณ์ฉุกเฉิน
ทั้งนี้บริษัทฯได้รณรงค์ในเรื่องการดำเนินงานด้านความปลอดภัยอย่างต่อเนื่อง
ทำให้บริษัทฯได้รับรางวัลสถานประกอบการดีเด่นด้านความปลอดภัย
อาชีวอนามัยและสภาพแวดล้อมในการทำงาน ในระดับประเทศถึง 5 ปีติดต่อกัน และ
ในระดับจังหวัด 6 ปีติดต่อกันจนถึงปัจจุบัน

นอกจากนี้ บริษัทฯ ได้ดำเนินการโอนความเสี่ยงโดยทำประกันภัยภายใต้กรมธรรม์หลัก 3 ฉบับ คือ
กรมธรรม์ประกันความเสี่ยงภัยทุกชนิด (All Risks Insurance Policy)
โดยรวมความคุ้มครองในกรณีธุรกิจหยุดชะงัก และ
ทำประกันภัยเพิ่มในส่วนของภัยจากการก่อการร้าย กรมธรรม์การรับผิดตามกฎหมายต่อบุคคลที่สาม (
Third Party Legal Liability Insurance) และกรมธรรม์ประกันความเสี่ยงภัยทั้งหมด
สำหรับอุปกรณ์สำนักงาน และ อะไหล่ซ่อมบำรุงของบริษัทฯ

3. ความเสี่ยงทางด้านการเงิน

3.1 ความผันผวนของอัตราแลกเปลี่ยนเงินตราต่างประเทศ

  รายได้หลักจากการดำเนินธุรกิจของบริษัทฯ และ
  เงินลงทุนเพื่อก่อสร้างคลังน้ำมันที่ท่าอากาศยานสุวรรณภูมิบางส่วนเป็นสกุลเงินดอลลาร์สหรัฐฯ
  ด้วยเหตุนี้
  บริษัทฯจึงมีความเสี่ยงจากความผันผวนของอัตราแลกเปลี่ยนระหว่างสกุลเงินดังกล่าวและเงินบาท
  โดยจะเกิดผลกระทบทางลบต่อรายได้บริษัทฯ เมื่อสกุล เงินบาทแข็งขึ้น
  ในทางเดียวกันจะเกิดผลกระทบทางลบต่อเงินลงทุนที่เป็นเงินตราต่างประเทศเมื่อสกุลเงินบาทอ่อนค่าลงอย่างต่อเนื่อง

อย่างไรก็ตาม ผู้บริหารของบริษัทฯมีการติดตามสถานการณ์ในเรื่องของค่าเงินอย่างใกล้ชิด
และเชื่อมั่นว่ารัฐบาลจะมีนโยบายต่าง ๆ เพื่อควบคุมความผันผวนของค่าเงิน
เพื่อมิให้กระทบต่อภาคการส่งออกของประเทศไทยที่กำลังเติบโตอย่างต่อเนื่อง
หรือในกรณีที่ค่าเงินมีความผันผวนจนถึงระดับที่บริษัทฯไม่อาจยอมรับได้
บริษัทฯก็ได้จัดเตรียมแผนรองรับไว้
ซึ่งอยู่ในขั้นตอนของการดำเนินการปรึกษาที่ปรึกษาทางการเงินเพื่อนำเครื่องมือทางการเงินมาช่วยลดความเสี่ยงจากการผันผวนของค่าเงินให้อยู่ในระดับที่บริษัทฯยอมรับได้
โดยเกิดต้นทุนทางด้านการบริหารการเงินต่ำที่สุด

3.2 ภาระการปฏิบัติตามสัญญาเงินกู้ระยะยาว

บริษัทฯ ได้ทำสัญญากู้เงินระยะยาวเพื่อลงทุนในโครงการระบบคลังน้ำมันเชื้อเพลิงอากาศยาน
(Main Deport) และ โครงการการให้บริการเติมน้ำมันเชื้อเพลิงอากาศยาน (Intoplane
Services) กับธนาคาร กรุงเทพจำกัด (มหาชน) ในวงเงิน 2,000 ล้านบาท
โดยมีกำหนดชำระคืนเงินต้นงวดแรกในเดือน มีนาคม 2550
ภายหลังจากที่ท่าอากาศยานสุวรรณภูมิเปิดดำเนินการ และ
จ่ายดอกเบี้ยในอัตราดอกเบี้ยเงินฝากประจำ 3 เดือนบวกด้วยส่วนต่างในสัดส่วนร้อยละ1.25
ต่อปีตลอดอายุสัญญากู้ประมาณ 10 ปี ทั้งนี้จะทยอยเบิกเงินกู้ตามงวดระยะเวลาก่อสร้าง
โดยมีนโยบายที่จะรักษาอัตราส่วนหนี้สินต่อทุนไว้ไม่ให้เกิน 2:1 เท่า อย่างไรก็ตาม
หนี้สินต่อทุนจะลดลงอย่างรวดเร็วภายหลังจากบริษัทฯ
มีรายได้จากค่าบริการที่ท่าอากาศยานสุวรรณภูมิ รวมทั้งอัตราดอกเบี้ย ณ ปัจจุบันมีอัตราที่ต่ำ
ทำให้บริษัทฯได้รับประโยชน์ในส่วนนี้ โดยบริษัทฯ
ต้องยอมรับความเสี่ยงของการขึ้นอัตราดอกเบี้ยในอนาคตด้วย

นอกจากนั้น บริษัทฯ มีความเสี่ยงในกรณีที่เกิดเหตุการณ์ร้ายแรงทำให้การก่อสร้างไม่เป็นไปตามแผน
ที่กำหนดไว้หรือเหตุการณ์อื่นใดที่อาจทำให้ต้นทุนของโครงการดังกล่าว
เกินงบประมาณที่บริษัทฯได้ทำการศึกษาไว้
ซึ่งผู้บริหารของบริษัทฯได้ให้ความสำคัญต่อความเสี่ยงดังกล่าวเป็นอันมาก
และดำเนินการติดตามความก้าวหน้าของงานอย่างใกล้ชิด ตลอดจนมีทีมงานวิศวกรตรวจควบคุมงาน
พร้อมรายงานความก้าวหน้าผ่านที่ประชุมฝ่ายบริหารทุกเดือน
ทำให้เชื่อมั่นว่าในกรณีที่เกิดเหตุการณ์ผิดปกติ บริษัทฯจะสามารถหา
มาตรการควบคุมความเสี่ยงได้ทันที